शीर्ष 5 कंपनियों को 40,000 करोड़ रुपये का घाटा  
शेयर बाजार में तेज गिरावट के चलते देश की शीर्ष 10 में से 5 कंपनियों का बाजार पूंजीकरण पिछले सप्ताह 40,695.4 करोड़ रुपये घट गया।
शेयर बाजार में तेज गिरावट के चलते देश की शीर्ष 10 में से 5 कंपनियों का बाजार पूंजीकरण पिछले सप्ताह 40,695.4 करोड़ रुपये घट गया, जिसमें एनटीपीसी को सबसे अधिक नुकसान हुआ। बंबई स्टॉक एक्सचेंज में शुक्रवार को कारोबार के अंत में एनटीपीसी का बाजार पूंजीकरण 12,409.41 करोड़ रुपये घटकर 1,45,738.51 करोड़ रुपये रह गया।  कंपनी का शेयर 7.84 प्रतिशत टूटकर 176.75 रुपये के भाव पर आ गया। एनटीपीसी ने पिछले सप्ताह अपने वित्तीय नतीजे घोषित किए, जिसमें 31 दिसंबर, 2010 को समाप्त तिमाही में उसका लाभ 0.25 प्रतिशत की मामूली बढ़ोतरी के साथ 2,371 करोड़ रुपये रहा।  आईटीसी का भी बाजार पूंजीकरण 11,884.95 करोड़ रुपये घटकर 1,18,000.58 करोड़ रुपये रहा। वहीं टीसीएस और इंफोसिस के बाजार पूंजीकरण में कुल 14,042.49 करोड़ रुपये की गिरावट आई। इसी प्रकार, जहां टीसीएस का बाजार पूंजीकरण घटकर 2,24,706.13 करोड़ रुपये रहा, वहीं दूसरी ओर इंफोसिस टेक्नोलॉजीज का बाजार पूंजीकरण 1,74,897.05 करोड़ रुपये पर आ गया।